Fərman İmamquliyev

Fərman Həsənqulu oğlu İmamquliyev () — əməkdar memar, Şərq ölkələri Beynəlxalq Memarlıq Akademiyasının müxbir üzvü, Gəncə şəhərinin baş memarı, Nizami məqbərəsinin müəllifi.

 Həyatı 
Fərman İmamquliyev 1926-cı il fevral ayının 23-də Gəncə şəhərində qulluqçu ailəsində anadan olmuşdur. Atası, Həsənqulu İmamquliyev, şəhər idarələrində mühasib işləmişdir.

1943-cü ildə Gəncə şəhər 3 nömrəli Beynəlmiləl orta məktəbini bitirmişdir. Həmin ildə Tbilisi Dəmiryol Nəqliyyat Mühəndisləri İnstitutunun inşaat fakültəsinə daxil olmuş, 1944-cü ildə memarlıq sənətinə böyük həvəsi nəzərə alınaraq, köçürmə yolu ilə Azərbaycan Sənaye İnstitutunun memarlıq-inşaat fakültəsinə keçmiş, təhsilini burada davam etdirmişdi. 1946-cı ildə (II kurs tələbəsi olarkən) "Sumqayıt şəhərinin giriş darvazası" adlı müsabiqədə 3-cü yer tutmuşdur.

 Faəliyyəti 
1951-ci ildə Gəncə şəhərinin baş memarı təyin olunmuşdur.

Şəhərin baş planına əsasən, Yeni Gəncə, Gülüstan, Mahrasa bağı və digər qəsəbələrin layihə müəllifidir. Həmçinin, Gəncə şəhərində Şimali-Şərq (Alüminium zavodu) və Qərb (Maşınqayırma, Çini qablar, Sənaye-Rabitə müəssisələri, Billur zavodu və Qənnadı fabriki) sənaye qovşaqlarının yaranmasında yaxından iştirak etmişdir.

Hacı Vaqifin türbəsi, Univermaq, Xatirə parkının (indiki Heydər Əliyev parkı) salınması, şəhərdə ağ su bulaqlarının tikilməsi, "Mirzə Şəfi Vazeh", "Füzuli", "Fərhad" heykəlləri və digər layihələr Fərman İmamquliyevin müəllifliyi əsasında yaradılmışdır.

O, 1961–70-ci illərdə Şah Abbas məscidi ətrafında, şəhər istirahət parkında, inzibati meydanın yenidən qurulması, abadlaşdırılmasında, Univermaq, "Bakı" kinoteatrı, "Kəpəz" mehmanxanası binalarının, Qənnadı fabrikinin, Çini qablar, Əlvan metal və çörək məmulatları zavodlarının, ət kombinatının, "Nizami", "28 May" küçələri və körpülərin şəhərin baş planına uyğun tikilməsinə nail ola bilib. Qatır Məmmədin, Fərhadın heykəllərini, Məhəmməd Hadinin, Qənbər Hüseynlinin qəbirüstü abidələrini də elə bu illərdə yaratmışdır.

Ən böyük layihəsi — Gəncə şəhərinin simvolu sayılan Nizami məqbərəsinin tikintisidir. Layihə  1991-ci ildə başa çatmışdır. Məqbərə ətrafında yerləşən abidələrin müəllifi isə heykəltaraş Qorxmaz Sücəddinov olmuşdur.

 Ölümü 
Fərman İmamquliyev 1996-cı il noyabr ayının 12-də Gəncə şəhərində vəfat etmişdir.

 İstinadlar 

 Həmçinin bax 
 Nizami məqbərəsi

 Xarici keçidlər 
 http://www.kapaz.ganja-ih.gov.az/page/16.html
 http://anl.az/down/medediyyet_2006/medeniyyet2006_oktyabr_91.htm
 http://news.milli.az/culture/146180.html
 http://www.ganjanews.az/2013/07/22/m%C9%99d%C9%99niyy%C9%99t/nizami-g%C9%99nc%C9%99vi-m%C9%99qb%C9%99r%C9%99si-haqq%C4%B1nda...fotoreportaj.html 
 http://regionplus.az/az/articles/view/4863
 http://az.azvision.az/news.php?id=8567 

Kateqoriya:Gəncədə doğulanlar
Kateqoriya:Gəncənin baş memarları